
ENTRODUCION 

El autol 

Los griegus en el sigru IV ea. C. estavan a assemilal la coltura compartia con 
Salienti dispues dela destension propicia por Alexandru el Grandi. Los valoris griegus, 
ya de por si tracamundeaus, dendi la religion, la politica o la economia, ata las 
costumbris, el hatu o el comportamientu, se dislocarun en muriendu Alexandru. Tras 
estu, ai que anidil las guerras d'ateniensis contra macedonius por recuperal la groria 
passa que acabarun siendu un alal, esgalacandu la democracia i el ordin social: los ricus 
se ponian mas ricus, la probitu se destendia entre las crassis meias i baxas i los 
governantis se sucedian sin provechu pai estau. 

En meta de to essu se crio Epicuru, quien nacio en el 341 ena isla de Samu, iju de 
colonus del partiu d'Atena. Anduvu por destintas ciais elenas ata assental-si por fin en 
Atena en el 306. Alif, se cogio una casa con uertu, ondi siguio ensenandu filosofia (ya 
se dedicava a ellu quandu andava ahuera) no ala manera delas grandis escuelas 
ateniensis — Liceu, Acaemia — , sino mas bien comu una escuela hecha por amigus ena 
que s'aprendia a vivil al dia. Su conocencia sobre la ralida, sostriba eno sensibli, 
premitio que despusiera un sistema cientificu i moral encarrefilau ala felicida. Hincau 
en el pensamientu material, defendio el atomismu, compretandu las teorias de 
Democritu con ideas propias i canteandu-las ala busca la felicida cotidiana, escassa en 
aquellus tiempus empantanaus. 

Desenroo el concetu dela f)8ovr|, assentandu los sus prencipius i hondeandu conas 
figuracionis que aginan i desinquietan: el mieu ala muerti, si los diosis essistin o no, las 
cosas importantis dela vida, etc. Ala contra d'estoicus, platonicus o aristotelicus, el 
pensaeru d'Epicuru s'acivarra ala vida por me delos sentius, desenreandu-si de 
precupacionis insussas que son produtus del no pensal derechamenti. Epicuru demostro 
que los prazeris dela vida estavan ala manu: l'amista, calmal la hambri i la sedi i 
descarecel los luxus polos pobremas que train son partis del su pensaeru que se repitin a 
ca nona. El lo hizu de palabra i actu, queandu ala su muerti amigus arrepartius por tolas 
nacionis griegas. 

La carta a Meneceu 

Epicuru hue unu delos escrivientis mas abondosus dela antigiieda, comu reza la 
retahila d'obras que d'el se tienin noticias. Peru de to essu, apeninas quean angunus 



cachinus, frasis i cartas, trasmitiu quasi que to por Diogeni Laerciu, quien le dedica el su 
ultimu libru de Las vidas delos filosofus enteramenti. Dientru d'essi libru estan las 
cartas que son por si el carcavu del su pensaeru: las ideas prencipalis delo que el mesmu 
ensefiava aconsejava tene-las aprendias pa quandu se terciara tirai d'ellas sin trocoleal el 
conteniu. Las cartas a Erodotu, Pitocli o Meneceu arrecogin el miajon dela fisica i moral 
i comprementas conas Frasis prencipalis costituin los testimofius mas derechus dela su 
filosofia. La Carta a Meneceu es un prospetu palas malotias delas que adoleci ca dia la 
genti. En el s'assenalan de manera corta que agina al ombri i que pensamientu ai que 
aprical a ca aginacion, comu si huera un repertoriu de ingiientis aparentis pa ca heria: 
los pobremas que vienin del dineru, la comia, luxus, el destinu, los diosis, el dolol, la 
muerti o las figuracionis tienin arregru en esta cartina. 

El estilu es craru alas vezis, otras revesinu, enque con una estrutura i un estilu 
literariu mas trebajau i poliu que por exempru ena Carta a Erodotu. Prencipia animandu 
a filosofeal a qualquiera eda, dispues enas siguientis linias va palrandu delos destintus 
pobremas ata concluil con el valoreu del conocimientu i a tene-lu a tolas oras pa sel 
felis. 

Traducion 

La traducion d'esti testu se sostriba ena edicion de Long destraia delas Vitae 
Philosophorum de Diogeni Laerciu (Oxford: 1964), comparau cona edicion de von der 
Miihll, del libru Epicuri epistulae tres et ratae sententiae a Laertio Diogene servatae 
(Leipzig: 1922). Es un testu compricau de traduzil pol lessicu concretu que gasta. Ansi, 
por exempru, la f)Sovr| la amus traduziu por «estal a gustu» o perifrasis comparantis 
(mejol que prazel, gozu o suavide que se desvian abondu del gastu que Epicuru da a 
f)8ovr]), Gscopia por «almiracion», por recadal los sentius de miral i atendimientu, lo 
mesmu que en griegu i oundpKsia por «avalel-si» sin sel mestel acorrel-mos con 
trasliteracionis. Alas palabras tecnicas que gasta la propia escuela d'Epicuru, s'anidi la 
cantida de verbus de pensamientu que enllenan el testu, alas vezis con deferencias mu 
diminutivas comu 8ia?ia|j,pdvco i Kaxa^a|j,pdvco o la oposicion 
7tpo^a|aPdv«/n7io?iauJ3dvca. El gastu etimologicu i de sentiu muchas vezis originariu 
casa cona idea del maestru de usai bien las palabras, tuviendu mu craras las deferencias 
de voui^ft) o 80^« con <xo|j,|j,£xpsco o Kpivco, por exempru. 



Carta a Meneceu 

S alu, Meneceu, 

122 1 . No vaiga a estal unu sin filosofeal por sel nuevu, 
ni se cansi del filosofeu quandu avejanti, pos naidi va a 
desora eno tocanti ala salu del'alma. El que dis que 
entovia es ora de filosofeal o que la ora a passau es igual 
comu el que dis que ya no es ora pala felicida o que no se 
tercia. De ma que an de filosofeal el nuevu i el vieju, unu 
paque, en envejeciendu, enverneca en bonda pol 
agraecimientu delo de patras i otru paque, en siendu 
nuevu, sea ala par vieju, porque no tien mieu al huturu. 
Assinque, es mestel echal-si ala idea delas cosas que dan 
la felicida, pos d'estal ella presenti, tenemus tou, peru 
d'estal folastera, hazemus de to por tene-la 2 . 

123. Las cosas que te consejava de continu, ha-las i 
pratica-las 3 , comprendiendu que los elementus del vivil 
bien son estus: primeru, si te creis que'l dios es un sel que 
no se corrumpi i dichosu, formi se representava la nocion 
comun del dios, no l'atribuas na desajenu menus la 
incorrutibilida ni na impropiu menus la dicha, de ma que 
te pareca que tolo que puei afial al dios es dicha al lau de 
incorrutibilida. I los diosis essistin, porque la conocencia 
d'ellus es evidenti, peru no son comu la genti se crei, pos 
no los atiendin comu se crein. No es impiu el que 



La numeracion esta arregru al testu del libru X de Diogeni Laerciu, ondi s'encuentra la carta. 

2 En esti primel parrafo ya assienta Epicuru el propositu que tien la filosofia: la felicida. En esti sentiu se 
desaparta delas prencipalis escuelas dela epoca ondi se teman por referentis la virtu, la verda, las ideas, la 
bonda, etc. Esta idea dela felicida se va a repitil con fin d'adotrinamientu en varius puntus dela carta. 

3 La parti pratica del ensenamientu es fundamental: con ella prencipian los remedius que siguin i en ella 
arrematan. 



desecha los diosis delos mas, sino el que atribui alos 
diosis los parecelis dela genti, 124. pos no son 
preconcecionis, sino suposicionis falsas las decraracionis 
dela genti sobre los diosis. Por essu, se precuran delos 
diosis los alardis mas grandis palos malus i las ventajas 
[palos buenus], pos acostumbraus alas mesmas virtuis de 
siempri, acetan alos igualis creyendu-si que es desajenu 
tolo que no sea apareciu. 

Acostumbra-ti a creel-ti que la muerti no representa na 
pa nusotrus porque tolo buenu o lo malu esta ena 
sensacion i privamientu dela sensacion es la muerti 4 . Por 
essu, la conocencia derecha de no sel na la muerti pa 
nusotrus hazi que se disfruti lo mortal dela vida, sin anidil 
un tiempu inlimitau, sino hondeandu conas ansias de 
imortalida: 125. pos no ai na de temibli en vivil pai que a 
comprendiu propiamenti que no ai na de temibli en no 
vivil. De ma que es un bobu el que dis que temi la 
muerti, no porque penara estuviendu presenti, sino que 
pena quandu esta de venil, pos lo que esta presenti no 
agina, es quantis que mo-lo infundimus quandu hazi 
penal en baldi. Assinque el mas calafrianti delos malis, la 
muerti, no sinifica na pa nusotrus, porque, de nusotrus 
essistil, la muerti no esta presenti i dela muerti aparecel-si, 
entocis nusotrus no estamus. Assinque, ni esta palos que 
vivin ni palos muertus, porque palos unus no esta i los 
otrus ya no son. Peru la genti ahuyi dela muerti, alas vezis 



En el sistema d'Epicuru, la sensacion es puntu prencipal dondi arranca el conocimientu. De ma que, 
quandu las condicionis fisicas desquitan essa albelia, se va el conocimientu i, por fin, el dolol i las 
aginacionis. En viviendu supiendu en que consisti la muerti en verda, s'aprecia mejol la vida. La teoria 
despresa en tol parrafu es un apoyu craru al presenti, tiempu en que ai que descarecel las aginacionis que 
nacin de pensal en el huturu. 



comu si huera aquellu el peol delos malis, otrus l'agarran 
comu si huera el arremati alos [malis] dela vida. 126. 
[Peru el sabiu no repucha vivil], ni tien mieu de no vivil, 
pos ni s'espon al vivil ni le pareci que sea malu no vivil. 
Lo mesmu que no tira pa na del alimentu mas abondosu, 
sino del mas gustosu, assin aprovecha el tiempu no polo 
largu, sino polo gustosu. El que manda al nuevu a vivil 
bien i al vieju a acabal bien es duci, no polo gratu dela 
vida namas, sino tamien por sel el mesmu el 
atendimientu de vivil bien i el de moril bien. Peru muchu 
peol es tamien quien dizi: 

«Buenu es no nacel, 

peru si se naci, atravessal ligeramenti laspuertas delAd^.» 

121 '. Si quien izi essu estuviera convenciu, comu es que 
no se va? Pos lo tien ala manu, si ciertamenti assin lo 
quieri, ara, si esta de guasa, es un bobu en custionis que 
no lo premitin. 

Ai que acordal-si de que'l huturu [no siempri es 
nuestru], ni siempri no nuestru, paque no siempri 
aguardemus que lo sea ni mos desesperemus si no lo es 
siempri 6 . 

Ai que revacal que, delos deseus, unus son naturalis i 
otrus baldius; delos naturalis, los unus son precisus i los 
otrus naturalis namas; delos que son precisus, los unus 
son precisus pala felicida i los otrus pala tranquilera 
el'alma i los otrus pai propiu vivieru. 128. Pos una 



Versus de Teogni. 

Epicuru en estas poquinas de palabras elimina el concetu de «providencia». 



almiracion enverea d'ellus sabi arretiral qualquiera 
decision i fuga 7 sobre la salu el cuerpu i del atranquiju 
el'alma, porque estu es la fin de vivil dichosamenti, pos 
gracias a estu hazemus tou, de mo que no mos 
adolecemus ni mos espantamus. Quantis que lo 
ancancamus, se deshazi qualquiera tormenta del'alma, sin 
dil quien vivi comu palo que le falta i buscal otra cosa 
cona que compretal lo buenu del'alma o del cuerpu. 
Entos tenemus necessia d'estal a gustu, quandu por no 
estal a gustu mos adolecemus i [quandu no mos 
adolecemus], ya no precisamus d'estal a gustu. Assinque 
por essu dizimus que estal a gustu es prencipiu i fin de vivil 
dichosamenti, 129. pos lo conocemus alo primeru comu lo 
buenu i congenitu i dendi essi puntu prencipiamus toa 
decision o fuga i a ellu allegamus destinguiendu del sentil 
to bien comu si huera el modelu. I comu esti bien es 
primeru i conatural, por estu tamien no elegimus estal a 
gustu de qualquiera manera, sino que mucha vezis lo 
dexamus patras, quandu d'ellu se desprendin mas 
compricacionis pa nusotrus. Mesmu mos pensamus que 
muchus doloris son mejoris que estal a gustu, mas 
quandu es capas de acompana-lu el poel estal entovia 
mejol dispues que llevamus muchu tiempu sufriendu 
doloris. Assinque estal a gustu de qualquiera manera, por 
tenel una natureleza aparenti, es un bien, peru, sin 
embargu, no se puei elegil, lo mesmu que tamien 
qualquiera dolol es un mal, peru no siempri se puei evital 



7 La idea dela decision i fuga, es dezil, dela volunta de escoja i obral dentre tolo que ai — oupEcni; — o la 
repuntaera d'essu mesmu que el Hama huitiva — qruyf| — esta en varius puntus dela carta. Mesmu, unu 
delos sus trataus se Hama assin. 

naturalmenti. 130. Es mestel, en efetu, destinguil toas 
estas cosas por me del calculu conjuntu i duna almiracion 
cono comenienti i cono que no convieni, pos sigun el 
momentu tiramus delo buenu comu si huera malu i al 
reves, delo malu comu si huera buenu. Tamien mos 
creemus que avalel-si unu es un gran bien, no paque 
gastemus siempri de pocas cosas, sino paque, de no tenel 
muchas cosas, mos aviemus con pocu, autenticamenti 
convencius de que con mas gustu disfrutan del desbalagu 
los que menus precisan d'el i de que tolo natural se 
precura mu faci i lo vanu es mu difici. Los alimentus 
cenzillus ofrecin el mesmu gustu que una comia luxosa 
quandu s e llega a quital qualquiera dolol dela necessia 
131. i el pan i el'agua dan un gustu mas altu quantis que 
se los precuri unu que los precisi. Assinque acostumbral- 
si a un pran de comias cenzillu i sin luxus es aparenti pa 
compretal la salu, dota al ombri de involtura anti los 
mesteris dela vida, mos despon mejol pa quandu a rachas 
caemus en melindris i mos aprepara quitandu-mus el 
mieu ante'l destinu. 

De ma que si dizimus que'l estal a gustu es fin, no 
palramus delos perversus ni delos que vivin en el disfruti, 
comu se piensan algunus que no sabin i no estan 
d'acuerdu o mos entrepetan mal 8 , sino a no sentil dolol a 
tentu'l cuerpu i a atalantal a tentu'l animu, 132. porque ni 
furrionas ni cuchipandas de continu ni el disfruti de 



s 



La filosofia de Epicuru dendi la su hundacion estuvu mal entrepeta por tenel comu prencipiu la f|5ovr|. 
Esta palabra en griegu era prazel, gustu. El ahucheu delas otras escuelas filosoficas i las condicionis de 
liberta, compafia i tranquilera del uertinu andi Epicuru i los suyus filosofeavan hazian que la genti 
corrienti se creyera que celebravan furrionas i orgias. Mas, el cristianismu aviento los escritus d'Epicuru i 
angunus pensaoris llegavan a alegral-si de que se conservara tan pocu delos sus librus. Esta idea tan mal 
entrepeta ogafiu se condura ena palabra edonista comu sinonimu cultu de holgazidn, regalon o furracahu. 

mocus i de mugeris i pescaus i tolo demas que trai una 
mesa d'altu luxu genera una vida a gustu, sino el 
razonamientu acordi que llegui a abrigual las causas delas 
elecionis i fugas i que escuajarri las opinionis conas que 
mas s'agina el'alma. El prencipiu de toas estas cosas i el 
mas grandi bien es el conocimientu 9 . Por essu, ata mas 
valiosu es el conocimientu que la filosofia, dela que nacin 
tolas demas virtuis, pos es la que mos aprendi que no se 
puei vivil a gustu sin haze-lu con conocimientu, con 
bonda i justamenti [ni vivil con conocimientu, con bonda 
i justamenti] sin vivil a gustu, pos las virtuis son 
conaturalis al vivil a gustu i el vivil a gustu no se puei 
desapartal d'ellas. 

133. Pui, quien te creis que es mejol que'l que piensa 
con pureza delos diosis, sobre la muerti esta sin mieu 
nengunu, arrepara ena fin dela vida i que comprendi que'l 
arrayu delas cosas buenas se compreta i se consigui bien 
faci i el delos malis tien ligereza de tiempus i doloris, 
que 10 se chancea dela 11 que an metiu unus pai comu 
despota delas cosas toas [mas bien la suerti, palrandu 
delo que se apareci por necessia], por destinu, por 
nusotrus, por me de no tenel que dai cuentas la necessia, 
por vel el destinu inestabli i alogu lo que esta pendienti 
de nusotrus esta sin rei ni rumbu, polo que naturalmenti 
le siguin el reprochi i lo contrariu? 134. Era mejol siguil a 
pies juntillas los cuentus a tentu los diosis que estal 
escravituaus pola suerti delos naturalistas: pos unu rezeta 



En griegu (ppovnaii;, l'acion de tenel conocimientu i prudencia. 

10 Prencipia aqui un sitiu en el testu esvarizosu, con varias leturas i almiendas. 

11 Se refieri ala suerti que alantrinu encrara entre corchetis. 

la esperanca de conseguil el perdon onrandu alos diosis, 
peru la otra trai la necessia inevitabli, sin suponel que'l 
sinu sea un dios comu muchus se crein (pos no ai na que 
se haga por me dun dios que este desacolocau), ni una 
causa incierta, (pos [no] se crei que lo buenu o lo malu se 
de dela parti d'el destinu alos ombris pa vivil 
dichosamenti, enque se suministrin por el los prencipius 
delos grandis bienis o malis), 135. pensandu-si que es 
mejol sel un desgraciau racionalmenti que sin razon sel 
agraciau, pos lo que trai mas cuenta es que enas acionis lo 
destinguiu de buena manera s'enderezi por me d'el. 

Assinque echa-ti ala idea d'estas cosas i delas que son 
comparantis dia i nochi entre ti i entre los tus semejantis i 
nunca, ni dispiertu ni en suenus t'aginaras: viviras comu 
un dios entre los ombris, pos en na s'apareci a un sel vivu 
mortal el ombri que vivi entre bienis imortalis. 

Epicuru 

